Έρευνα του WebsiteToolTester βγάζει πρώτη την Ταϊβάν με 85Mbps κατά μέσο όρο ταχύτητα Internet, με την Ελλάδα να βρίσκεται στις 56ή θέση της λίστας παγκοσμίως.

Η Ταϊβάν, Σιγκαπούρη και το Τζέρσεϊ βρίσκονται στις 3 πρώτες θέσεις με το γρηγορότερο Internet στο κόσμο. Οι ΗΠΑ βρίσκονται στη 15η θέση με 32.89Mbps και το Ηνωμένο Βασίλειο μόλις στην 34η με 22.37Mbps.

Η μέση ταχύτητα Internet στην Ταϊβάν ξεπερνάει τα 85Mbps με αποτέλεσμα οι χρήστες να έχουν γρηγορότερη πρόσβαση σε υψηλής ανάλυσης περιεχόμενο αλλά και γρηγορότερο downloading.

Το WebsiteToolTester το οποίο έκανε την έρευνα, βασίστηκε σε δεδομένα που συνέλεξε από δοκιμές χρηστών που δοκίμαζαν την ταχύτητά τους στο Internet. Βέβαια, αυτό εμπεριέχει ρίσκο αφού συνήθως οι χρήστες δοκιμάζουν την ταχύτητά τους στην περίπτωση που θεωρήσουν πως υπάρχει πρόβλημα στη σύνδεσή τους. Αυτός είναι και ένας από τους λόγους όπου μερικές χώρες θα έχουν μικρότερη μέση ταχύτητα σε σύγκριση με αυτό που μπορεί να ισχύει στην πραγματικότητα.

Η μέση ταχύτητα παγκοσμίως από τα 9Mbps το 2017, έφτασε οριακά τα 11Mbps με τους ερευνητές να θεωρούν πως γίνονται βελτιώσεις στις υποδομές, έστω και με αργούς ρυθμούς. Ενδιαφέρον παρουσιάζει το γεγονός πως οι 18 από τις 25 χώρες με το ταχύτερο Internet παγκοσμίως βρίσκονται στην Ευρώπη. Μάλιστα στην πρώτη 10άδα βλέπουμε το Τζέρσεϊ, τη Σουηδία, τη Δανία, το Λουξεμβούργο, την Ολλανδία, την Ελβετία και το Σαν Μαρίνο.

Η Ελλάδα βρίσκεται στην 56η θέση με μόλις 13.41Mbps ενώ η Κύπρος στην 64η θέση με 11Mbps. Η χώρα με το πιο αργό Internet είναι η Υεμένη η οποία έχει μόλις 300Kbps μέση ταχύτητα, δηλαδή χειρότερα και από 3G δίκτυο.

Την πιο εντυπωσιακή άνοδο την έχει καταγράψει το Τζέρσεϊ το οποίο από τη 14η θέση το 2017 με 23.3Mbps, ένα χρόνο μετά βρέθηκε στη 10η θέση με 30.9Mbps και το 2019 σκαρφάλωσε στην 3η θέση με 67.46Mbps. Σύμφωνα με τους ερευνητές αυτό οφείλεται στο γεγονός πως όλες οι υποδομές ADSL συνδέσεων έχουν αντικατασταθεί με οπτικές ίνες. Βέβαια λόγω του ότι η μέση ταχύτητα μετρήθηκε μόλις από 551 IP χρηστών με τον συνολικό πληθυσμό να ξεπερνάει τις 40.000, ίσως τελικά αυτό το μικρό δείγμα να μην είναι αντιπροσωπευτικό.

Σε κάθε περίπτωση, με τις οπτικές ίνες στη χώρα μας να έχουν ανοίξει το δρόμο για υψηλότερες ταχύτητες Internet, τα 13Mbps φαντάζουν λίγα. Σε σύγκριση μάλιστα με τη Γερμανία που βρίσκεται στην 27η θέση με 24.64Mbps ή τη Γαλλία στην 22η θέση με 30.44Mbps, έχουμε σχεδόν 50% χαμηλότερες ταχύτητες.

Daily Mail